Meddelelse om indledning af en fremskyndet fornyet undersøgelse af Rådets forordning (EF) nr. 1599/1999 om indførelse af en endelig udligningstold på importen af tråd af rustfrit stål af diameter 1 mm og derover med oprindelse i Indien

(2000/C 61/02)

Kommissionen har modtaget to anmodninger om en fremskyndet fornyet undersøgelse i henhold til artikel 20 i forordning (EF) nr. 2026/97 (i det følgende benævnt "grundforordningen") vedrørende importen af tråd af rustfrit stål af diameter 1 mm og derover med oprindelse i Indien, som er underlagt en endelig udligningstold, der indførtes ved forordning (EF) nr. 1599/1999.

1. Anmodning om fornyet undersøgelse

Anmodningerne er indgivet af Capico Trading Pvt. Ltd og Atlas Stainless Corporation Ltd. I henhold til forordning (EF) nr. 1599/1999 er eksport af tråd af rustfrit stål med oprindelse i Indien, som er fremstillet af disse to selskaber, underlagt en endelig udligningstold på 48,8 %. Ingen af selskaberne blev undersøgt individuelt som led i den oprindelige undersøgelse, som førte til indførelsen af denne told.

2. Vare

Den pågældende vare er tråd af rustfrit stål, med indhold af nikkel på 2,5 vægtprocent og derover, med undtagelse af tråd med indhold af nikkel på 28 vægtprocent og derover, men ikke over 31 vægtprocent, og af chrom på 20 vægtprocent og derover, men ikke over 22 vægtprocent. Varen tariferes i øjeblikket under KN-kode ex 7223 00 19. Denne KN-kode angives blot til orientering.

3. Årsagerne til en fornyet undersøgelse

Ansøgerne hævder, at de ikke eksporterede den pågældende vare til Fællesskabet i den undersøgelsesperiode, der lå til grund for udligningsforanstaltningerne (1. april 1997-31. marts 1998). De hævder endvidere, at de først begyndte at eksportere den pågældende vare til Fællesskabet eller havde til hensigt at gøre det, da undersøgelsesperioden var udløbet, og at de ikke er forbundet med nogen anden eksportør af varen i Indien.

De EF-producenter, der vides berørt af sagen, blev underrettet om ovenstående ansøgning og fik lejlighed til at fremsætte bemærkninger hertil.

4. Iværksættelse af en fremskyndet fornyet undersøgelse

På baggrund af ovenstående og på grundlag af de beviser, der er forelagt, konkluderer Kommissionen, at de pågældende eksportører ikke blev undersøgt individuelt som led i den oprindelige undersøgelse vedrørende udligningstold af andre grunde, end fordi de ikke var rede til at samarbejde med Kommissionen.

Kommissionen har efter høring af Det Rådgivende Udvalg fastslået, at der foreligger tilstrækkelige beviser til at begrunde indledningen af en fremskyndet fornyet undersøgelse af eksportørerne, og Kommissionen iværksætter derfor en undersøgelse i overensstemmelse med artikel 20 i grundforordningen.

5. Frist

Interesserede parter kan, forudsat at de kan godtgøre, at de sandsynligvis vil blive berørt af resultaterne af undersøgelsen, tilkendegive deres synspunkter skriftligt og forelægge dokumentation herfor inden for en frist på 40 dage fra offentliggørelsen af denne meddelelse i De Europæiske Fællesskabers Tidende. Interesserede parter kan også anmode om at blive hørt af Kommissionen inden for samme frist, forudsat at de kan påvise, at der er særlige grunde til, at de bør høres.

Kommissionens adresse: Europa-Kommissionen

Generaldirektoratet for Handel

Att.: A. J. Stewart DM 5/77 Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex: 21877 COMEU B

6. Manglende samarbejde

I tilfælde, hvor en af de interesserede parter nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelse, positiv eller negativ, på grundlag af de foreliggende faktiske oplysninger i overensstemmelse med artikel 28 i grundforordningen.